Diepsloot-kindermoordenaar vloek regter ná swaar vonnisArgieffoto. Ntokozo Hadebe is Woensdag in die Pretoriase hooggeregshof swaar gevonnis vir die moord en verkragting op drie kleuters van Diepsloot. Hadebe (29) is Dinsdag skuldig bevind aan die moord en verkragting op Anelisa Mkhonto (5) in September verlede jaar, en die niggies, Yonalisa (2) en Zandile Mali (3), in Oktober verlede jaar. Hadebe het die meisies ontvoer, na sy plakkershuis in Diepsloot geneem waar hy hulle verkrag, gesodomiseer, versmoor en verwurg het. Hy het Anelisa se liggaam in ŉ vullisdrom gestort, en die lyke van die niggies in ŉ openbare toilet. Regter Nico Coetzee het Hadebe nege keer lewenslank gevonnis op aanklagte van moord en verkragting. Hy is ŉ verdere 15 jaar tronkstraf gevonnis op drie aanklagte van ontvoering. Die swaar vonnis is deur ŉ applous uit die publieke galery verwelkom. Sy naam sal ook in die register van seksuele oortreders geplaas word. Hadebe het die regter verskeie kere “f** jou” toegesnou terwyl hy uit die hof na die aanhoudingselle begelei is. Hadebe het Dinsdag ter versagting aangedui dat hy “mal” is. Genl. Riah Phiyega, nasionale polisiekommissaris, het Woensdag Hadebe se swaar vonnis verwelkom. “ŉ Lang en intensiewe ondersoek kan nou afgesluit word,” het Phiyega in ŉ verklaring gesê. Sy het gesê dat die samestelling van ŉ identikit en forensiese- en DNS-toetse ŉ groot rol tydens die ondersoek en hofsaak gespeel het. “Die bewyse is deur die staat gebruik om sy saak te wen.” Sy het die beamptes wat onverpoosd aan die saak gewerk het, en die Diepsloot-gemeenskap bedank vir hul samewerking. “Die Diepsloot-gemeenskap is nou baie veiliger met die skuldige agter tralies,” het sy bygevoeg.